CELEX: 32020D0503
Language: et
Date: 2020-04-03 00:00:00
Title: Komisjoni Otsus (EL) 2020/503, 3. aprill 2020, millega muudetakse otsust 2014/312/EL eesmärgiga laiendada tsinkoksiidi suhtes kehtestatud erandit, et võimaldada selle aine kasutamist säilitusaine stabilisaatorina ka suletud nõus säilitamisel ja toonimispastade säilitamisel (teatavaks tehtud numbri C(2020) 1979 all) (EMPs kohaldatav tekst)

7.4.2020   
               
               
                  ET
               
               
                  Euroopa Liidu Teataja
               
               
                  L 109/14
               
            
         KOMISJONI OTSUS (EL) 2020/503,
         3. aprill 2020,
         millega muudetakse otsust 2014/312/EL eesmärgiga laiendada tsinkoksiidi suhtes kehtestatud erandit, et võimaldada selle aine kasutamist säilitusaine stabilisaatorina ka suletud nõus säilitamisel ja toonimispastade säilitamisel
         
            
               (teatavaks tehtud numbri C(2020) 1979 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2009. aasta määrust (EÜ) nr 66/2010 ELi ökomärgise kohta, (1) eriti selle artikli 8 lõiget 2,
         olles pidanud nõu Euroopa Liidu ökomärgise komisjoniga
         ning arvestades järgmist:
         
                     (1)
                  
                  
                     Määruses (EÜ) nr 66/2010 on sätestatud, et ELi ökomärgise võib anda toodetele, mille keskkonnamõju kogu toote olelusringi jooksul on väike. Igale tooterühmale tuleb kehtestada konkreetsed ELi ökomärgise kriteeriumid.
                  
               
                     (2)
                  
                  
                     Komisjoni otsusega 2014/312/EL (2) on kehtestatud sellekohased kriteeriumid ning asjaomased hindamis- ja kontrollinõuded siseruumi- ja välisvärvide ja -lakkide jaoks.
                  
               
                     (3)
                  
                  
                     Otsuse 2014/312/EL liite jaotise 1 punktis d on sätestatud erand ohukoodide H400 (1. kategooria, veeorganismidele väga mürgine) ja H410 (1. kategooria, veeorganismidele pikaajaliselt väga mürgine) alla liigitatud tsinkoksiidi (ZnO; CASi nr: 1314-13-2) kasutamiseks stabilisaatorina kuiva kihi säilitusainete selliste kombinatsioonide puhul, kus on vaja kasutada tsinkpüritiooni (ZPT) või 1,2-bensisotiasool-3(2H)-ooni (BIT) kontsentratsioonis kuni 0,05 %.
                  
               
                     (4)
                  
                  
                     Komisjoni otsuse 2010/72/EL (3) lisa kohaselt ei ole BIT kuiva kihi säilitusainena kasutamiseks heaks kiidetud. Seepärast tuleks eespool nimetatud jaotise 1 punkti d vastavalt muuta.
                  
               
                     (5)
                  
                  
                     Mitu ELi ökomärgist andvat liikmesriikide pädevat asutust on teinud ettepaneku laiendada tsinkoksiidi suhtes praegu kehtivat erandit, et võimaldada selle aine kasutamist säilitusaine stabilisaatorina ka suletud nõus säilitamisel ja toonimispastade säilitamisel.
                  
               
                     (6)
                  
                  
                     Komisjoni talitused on kooskõlas ELi ökomärgise 30. juuni 2017. aasta toimivuskontrolli (REFIT) järeldustega hinnanud koos ELi ökomärgise komisjoniga sellise muudatuse asjakohasust, et tagada ökomärgise süsteemi ulatuslik kasutuselevõtt kõnealuse tooterühma puhul. Samuti on peetud nõu avaliku sektori sidusrühmadega.
                  
               
                     (7)
                  
                  
                     Tarnijatelt ja värvitootjatelt saadud teabe kohaselt kasutatakse ZnO-d värvides ja lakkides stabilisaatorina koos säilitusainetega ZPT ja BIT, mida kasutatakse värvides mikroobide soovimatu kasvu pärssimiseks.
                  
               
                     (8)
                  
                  
                     ZnO toimib stabilisaatorina värvides, mis sisaldavad säilitusainena ZPT-d või BIT-d. ZnO takistab ZPT transkelaatumist teiste metallide, eelkõige raua ja kaltsiumi ioonidega ning selliste värviliste komplekside moodustumist, mis põhjustavad värvi soovimatut toonimuutust. Koos BIT-ga kasutamisel takistab ZnO selle aine liikumist värvi veefaasist orgaanilisse faasi (nt sideainesse), suurendades nii selle sisaldust veefaasis, kus mikroobide kasvu oht on suurem. Ilma ZnO-ta lüheneks värvide kasutusiga mõne nädalani ja väheneks ka nende säilivusaeg.
                  
               
                     (9)
                  
                  
                     Otsusega 2014/312/EL on juba antud luba ZPT kasutamiseks kontsentratsioonis kuni 0,05 % kolmel eesmärgil: suletud nõus kasutatava säilitusainena, toonimismasinas kasutatava säilitusainena ja kuiva kihi säilitusainena; samuti on lubatud kasutada BIT-d kontsentratsioonis 0,05 % kasutusvalmis lõpptootes. Seepärast näib olevat asjakohane lubada kasutada samas kasutusvaldkonnas ka stabilisaatorit ZnO-d.
                  
               
                     (10)
                  
                  
                     ZnO kasutamisel stabilisaatorina suletud nõus või toonimispastas koos säilitusainega on selle keskkonnamõju eeldatavalt väiksem kui kasutamisel koos kuiva kihi säilitusainega (kehtivad kriteeriumid juba hõlmavad seda erandit), kuna ZPT tavapärane sisaldus välisvärvis kuiva kihi säilitusainena kasutamisel on umbes 10 korda suurem siseruumivärvi puhul suletud nõus säilitamiseks vajalikust kontsentratsioonist.
                  
               
                     (11)
                  
                  
                     Muudest säilitamist võimaldavatest kombinatsioonidest, mille puhul ei vajata stabiliseerimiseks ZnO-d, kasutavad tootjad peamiselt 2-metüül-2H-isotiasool-3-ooni (MIT). Ent vastavalt komisjoni määruse (EL) 2018/1480 (4) artikli 3 kolmandale lõigule liigitatakse MIT alates 1. maist 2020 muu hulgas 1A kategooria nahka sensibiliseerivaks aineks, mille puhul kohaldatakse ohulause koodi H317 (võib põhjustada allergilist nahareaktsiooni). Sellest tulenevalt liigitatakse 1A kategooria nahka sensibiliseerivaks aineks, mille puhul kohaldatakse ohulause koodi H317, ka lõppvärvitooted, milles kasutatakse MIT-d kontsentratsioonis vähemalt 15 ppm. Praegustest teadusuuringutest nähtub, et MIT ei ole säilitusainena tõhus, kui seda kasutatakse väiksemas kontsentratsioonis kui 15 ppm.
                  
               
                     (12)
                  
                  
                     ZPT-d, BIT-d ja nende kombinatsioone peetakse MIT asendamisel arvestatavaks võimaluseks, kuid nende kõikide võimalike kasutusviiside puhul on vaja kasutada ZnO-d.
                  
               
                     (13)
                  
                  
                     Seepärast ei ole ZnO asendamine tehniliselt teostatav.
                  
               
                     (14)
                  
                  
                     Sidusrühmadelt saadud teave võimaldab kinnitada, et piisava stabiilsuse saavutamiseks vajalik ZnO sisaldus on ZPT-d sisaldavate suletud nõudes ja toonimisel kasutatavate säilitusainekombinatsioonide puhul kuni 0,030 % ning BIT-d sisaldavate kombinatsioonide puhul 0,010–0,040 %.
                  
               
                     (15)
                  
                  
                     Seega tuleks otsust 2014/312/EL vastavalt muuta.
                  
               
                     (16)
                  
                  
                     Käesoleva otsusega ette nähtud meetmed on vastavuses määruse (EÜ) nr 66/2010 artikli 16 kohaselt asutatud komitee arvamusega,
                  
               ON VASTU VÕTNUD KÄESOLEVA OTSUSE:
         
            Ainus artikkel
            Otsuse 2014/312/EL liites asendatakse jaotises pealkirjaga „1. Värvainetele, sideainetele ja lõpptoodetele lisatud säilitusained“ punkt d („Säilitusaine stabilisaator“) järgmisega.
            
               
                           Ainerühm
                        
                        
                           Piirangu ja/või erandi ulatus
                        
                        
                           Kontsentratsiooni piirmäärad (vajaduse korral)
                        
                        
                           Hindamine ja kontroll
                        
                     
                           „d. Säilitusaine stabilisaator
                        
                        
                           Tsinkoksiidi suhtes on tehtud erand selle kasutamisel stabilisaatorina:
                        
                        
                            
                        
                        
                           Kontrollimine: taotleja ja tema toorainetarnijate kinnitus“
                        
                     
                           selliste suletud nõus kasutatavate säilitusainekombinatsioonide ja toonimispastas kasutatavate säilitusainekombinatsioonide puhul, kus on vaja kasutada tsinkpüritiooni koos 1,2-bensisotiasool-3(2H)-ooniga (MIT) või ilma selleta
                        
                        
                           0,030 %
                        
                     
                           selliste suletud nõus kasutatavate säilitusainekombinatsioonide ja toonimispastas kasutatavate säilitusainekombinatsioonide puhul, kus on vaja kasutada 1,2-bensisotiasool-3(2H)-ooni (MIT)
                        
                        
                           0,040 %
                        
                     
                           kuiva kihi säilitusainete selliste kombinatsioonide puhul, kus on vaja kasutada tsinkpüritiooni
                        
                        
                           0,050 %
                        
                     
         
         
            Käesolev otsus on adresseeritud liikmesriikidele.
            Brüssel, 3. aprill 2020
            
               
                  Komisjoni nimel
               
               
                  komisjoni liige
               
               Virginijus SINKEVIČIUS
            
         
         
            (1)  ELT L 27, 30.1.2010, lk 1.
         
            (2)  Komisjoni 28. mai 2014. aasta otsus 2014/312/EL, millega kehtestatakse siseruumi- ning välisvärvidele ja -lakkidele ELi ökomärgise andmise ökoloogilised kriteeriumid (ELT L 164, 3.6.2014, lk 45).
         
            (3)  Komisjoni 8. veebruari 2010. aasta otsus 2010/72/EL, milles käsitletakse teatavate ainete kandmata jätmist Euroopa Parlamendi ja nõukogu direktiivi 98/8/EÜ (mis käsitleb biotsiidide turuleviimist) I, IA või IB lisasse (ELT L 36, 9.2.2010, lk 36).
         
            (4)  Komisjoni 4. oktoobri 2018. aasta määrus (EL) 2018/1480, millega muudetakse tehnika ja teaduse arenguga kohandamise eesmärgil Euroopa Parlamendi ja nõukogu määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist, ning parandatakse komisjoni määrust (EL) 2017/776 (ELT L 251, 5.10.2018, lk 1).